KCM ดิ่งฟลอร์! วิตกงบฯ Q4/60 ไม่สดใส-ความต้องการใช้เหล็กลดลง
KCM ดิ่งฟลอร์! วิตกงบฯ Q4/60 ไม่สดใส-ความต้องการใช้เหล็กลดลง โดย ณ เวลา 15.40 น. อยู่ที่ระดับ 2.90 บาท ลดลง 1.22 บาท หรือ 29.61% สูงสุดที่ระดับ 4.08 บาท ต่ำสุดที่ระดับ 2.90 บาท มูลค่าการซื้อขาย 84.57 ล้านบาท
24 ม.ค. 2561

ผู้สื่อข่าวรายงานว่า ราคาหุ้น บริษัท เค.ซี.เมททอลชีท จำกัด (มหาชน) หรือ KCM ณ เวลา 15.40 น. อยู่ที่ระดับ 2.90 บาท ลดลง 1.22 บาท หรือ 29.61% สูงสุดที่ระดับ 4.08 บาท ต่ำสุดที่ระดับ 2.90 บาท มูลค่าการซื้อขาย 84.57 ล้านบาท ทั้งนี้ ราคาหุ้นวันนี้ได้ปรับตัวลงจนถึงจุดค่ำสุดของวัน (Floor) ที่ระดับ 2.90 บาท

โดยราคาหุ้น KCM ได้ปรับตัวลงแรงในวันนี้ หลังจากในช่วงก่อนหน้านี้ ราคาหุ้นได้ไต่ระดับขึ้นมาเรื่อยๆ นับตั้งราคาหุ้นปิดที่ระดับ 1.36 บาท เมื่อวันที่ 30 พ.ย. 60 จนมาปิดระดับสูงสุดที่ 4.24 บาท เมื่อวันที่ 22 ม.ค. 61 ซึ่งหากคำนวนส่วนต่างของราคาหุ้นที่ปรับตัวขึ้นมาคิดเป็น 2.88 บาท หรือ 211.76%
ด้านนายกิจพล ไพรไพศาลกิจ ผู้อำนวยการและนักกลยุทธ์ บล.ยูโอบี เคย์เฮียน (ประเทศไทย) เปิดเผยกับ “ข่าวหุ้นธุรกิจออนไลน์” ว่า ปัจจัยที่ส่งผลให้ราคาหุ้น KCM ถูกเทขายอย่างหนักในวันนี้ คาดมาจากนักลงทุนวิตกเกี่ยวกับผลประกอบการในไตรมาส 4/60 เนื่องจากโดยทั่วไปบริษัทเกี่ยวกับเหล็กมักมีผลประกอบการในช่วงไตรมาส 4 ไม่สูงนัก
ขณะเดียวกัน แม้ว่าราคาเหล็กจะปรับตัวสูงขึ้นในช่วงนี้ แต่ก็มาหักล้างในส่วนของปริมาณการใช้เหล็กที่ชะลอตัวลง อย่างไรก็ตามแนะนำนักลงทุนรอให้ผ่านช่วงประกาศผลประกอบการไปก่อน ซึ่งคาดว่าอาจมีแรงซื้อกลับเข้ามาอีกครั้ง